b"\n_START_ARTICLE_\nTraudl Junge\n_START_SECTION_\nPrimers anys\n_START_PARAGRAPH_\nTraudl Humps va n\xc3\xa9ixer a Munic. El seu pare, Max Humps, de professi\xc3\xb3 cerveser, era tinent a la reserva. Va ser un dels primers membres del Partit nazi i va participar en el Putsch de Hitler el 9 de novembre de 1923. El 1925 va deixar la seva dona i filla, deslligant-se d'elles des de llavors, i posteriorment va arribar a ser General (Oberf\xc3\xbchrer) de les SS a la reserva (SS-Allgemeine). _NEWLINE_Gertraud va cr\xc3\xa9ixer en l'ambient de l'adveniment del r\xc3\xa8gim nazi a la seva ciutat i es va inscriure a la Lliga de Noies Alemanyes. El 1942 va con\xc3\xa8ixer al seu futur marit, Hans Hermann Junge, oficial de les SS adscrit a la cancelleria.\n_START_SECTION_\nSecretaria de Hitler\n_START_PARAGRAPH_\nEl desembre de 1942 va saber, per mitj\xc3\xa0 del seu n\xc3\xb2vio, que hi havia un c\xc3\xa0rrec de secret\xc3\xa0ria a la cancelleria i va aconseguir col\xc2\xb7locar-la entre les postulants. Hitler mateix la va seleccionar a Wolfsschanze (el Cau del Llop) per a tasques de redacci\xc3\xb3 de cartes i documents d'ordre administratiu i personal. El 14 de juliol de 1943, despr\xc3\xa9s de rebre les corresponents autoritzacions, es va casar amb el seu xicot, Hans Hermann Junge, i el 1944 es va traslladar, juntament amb Gerda Christan, una altra secret\xc3\xa0ria de Hitler, al b\xc3\xbanquer constru\xc3\xaft sota el terra de la cancelleria. El 13 d'agost de 1944 el seu marit va morir en combat.\n_START_SECTION_\nLa caiguda\n_START_PARAGRAPH_\nDurant 1945 Junge va ser testimoni en primera l\xc3\xadnia dels \xc3\xbaltims dies del r\xc3\xa8gim de Hitler i del grau de prostraci\xc3\xb3 que es va abatre sobre el f\xc3\xbchrer, pertanyent al seu cercle m\xc3\xa9s \xc3\xadntim i coneixent personalment a Eva Braun, companya de Hitler, a Magda Goebbels, dona de Joseph Goebbels, i altres personalitats femenines. En l'\xc3\xbaltim moment va redactar el testament pol\xc3\xadtic de Hitler i, una vegada que aquest i altres habitants del b\xc3\xbanquer es van su\xc3\xafcidar, va sortir a l'exterior en companyia d'Otto G\xc3\xbcnsche, assessor personal de Hitler, Erich Kempka i Martin Bormann, secretari personal del f\xc3\xbchrer. La seva intenci\xc3\xb3 era escapar dels russos, tot i que finalment va ser capturada per aquests i posteriorment lliurada als americans, que la van posar en llibertat el 1947."